Verdagte in hospitaal ná plaasaanvalArgieffoto: Reint Dykema ŉ Verdagte wat in verband met ŉ aanval Saterdagaand op ŉ plaas in die Lydenburg-distrik in Mpumalanga in hegtenis geneem is, is in die hospitaal nadat hy glo deur inwoners van die plaaslike gemeenskap vasgetrek is. Maroela Media het vroeër berig ŉ 60-jarige man is omstreeks 19:00 op die plaas deur vier gewapende aanvallers oorval. Die polisie het die man intussen as Douglas Dickson geïdentifiseer. Kol. Mtsholi Bhembe, woordvoerder van die polisie, het aan Maroela Media gesê Dickson het glo buite sy huis gebraai en omstreeks 19:00 in die huis ingegaan om te eet. Terwyl hy besig was om te eet het vier aanvallers met vuurwapens die huis binnegekom. “Hulle het sy hande en voete vasgebind en hom op die grond laat lê. Hulle het hom met boomtakke geslaan, geskop en geëis dat hy geld en vuurwapens aan hulle oorhandig. Hulle het ook ŉ breekyster by hulle gehad en het gedreig om hom daarmee aan te rand as hy nie aan hul eise gehoor gee nie,” het Bhembe gesê. Hy het gesê Dickson het op die aanvallers se aandrang vir hulle die kluis gewys, maar daar was geen vuurwapens in die kluis nie. Die aanvallers het daarna ŉ groot verskeidenheid goedere insluitend ŉ windbuks, kontant, kruideniersware, sakke en ŉ televisie in die voertuig gelaai voordat hulle gevlug het. Dickson, wat slegs geringe beserings opgedoen het, kon daarin slaag om homself los te wikkel en het hulp ontbied. Die plaaslike landelike buurtwag het vinnig gereageer om die verdagtes na te spoor. Een verdagte is kort daarna vasgetrek met Dickson se gesteelde voertuig en die gesteelde goedere by hom. Volgens Bhembe was die polisie nie by toe die verdagte vasgetrek is nie en was die verdagte beseer toe hy aan die polisie oorhandig is. Hy is tans onder polisiebewaking in die hospitaal en was nog nie in staat om ŉ verklaring aan die polisie te gee nie. Bhembe het gesê ŉ vuurwapen waarvan die reeksnommers afgevyl is, is ook in die verdagte se besit gevind. Die ander drie verdagtes is steeds op vrye voet. ŉ Saak van huisroof word ondersoek. Enigiemand met meer inligting word versoek om die ondersoekbeampte by 082 957 7300 of Stop Misdaad by 0800 10111 te bel.